**Η έννοια της εκκλησιαστικής μουσικής**

Η μουσική έχει σκοπό στην εκκλησία μας να επενδύσει μουσικά τον λόγο, τον λόγο που αναφέρεται στον Χριστό.

Δεν είναι σκοπός η μουσική, αυτή καθευτή στην Εκκλησία μας, δεν είναι Στάδιο μουσικών αγώνων ή Όπερα η Εκκλησία μας.

Στην Εκκλησία μας κυριαρχεί ο Λόγος Χριστός και τα λόγια που είπε ο Λόγος.

Αυτά τα λόγια για να εισέλθουν καλύτερα στην ψυχή μας, ένα τρόπος είναι που το πετυχαίνει αυτό είναι και ο ήχος που επενδύονται, η μουσική τους. Κι όταν τα λόγια αυτά επενδύονται ηχητικά με σωστή μουσική, τότε πράγματι εισέρχονται στην ψυχή μας πολύ καλά.

Τότε ο άνθρωπος γίνεται ισχυρότερα μέτοχος των εννοιών των λόγων αυτών. Σκοπός της μουσικής λοιπόν δεν είναι να ισχύσει η μουσική έναντι των λόγων, αλλά τα λόγια ισχύουν που επενδύονται με μουσική.

Κι αυτό είναι το μεγαλείο της εκκλησιαστικής μουσικής.

Η απαγγελία, οι ψαλμοί όλα γίνονται με την κατάνυξη και την ευλάβεια που πρέπει προκειμένου να γίνουν καταληπτά και αφομοιώσιμα από τις ψυχές μας.

Με βάση τα παραπάνω, στον καθένα μας επιτρέπεται να ψάλλει όπως παραπάνω, έχοντας κατά νου ότι προς τον Θεό τον παντοκράτορα απευθυνόμαστε και για να γίνει αυτό το συναίσθημα πιο έντονο, ώστε να περάσουν τα λόγια Του μέσα μας, επικαλούμαστε και «επιστρατεύουμε» την μουσική. Να μη ξεχνάμε τον σκοπό μας λοιπόν που είναι η επικοινωνία μας με τον Θεό, στον οποίο απευθυνόμαστε, και έτσι να μη δίνουμε το κύριο βάρος στην μουσική σαν ηχητικό επίτευγμα και επιστημονική απόδοσή της, αλλά πιο πολύ να φροντίζουμε να υπεισέλθει το συναίσθημα της λατρείας μέσα μας, αλλά και μέσα στις ψυχές όλων των εκκλησιαζομένων.

Η καλλιέργεια της φωνής μας, λοιπόν, η ορθοφωνία κ.λπ. σε αυτό πρέπει να συντείνουν: να αποδώσουν τα Λόγια του Θεού, μέσα στις ψυχές μας, γιατί τότε η μουσική έχει πολύ μεγάλη αξία.

Αυτός είναι και ο λόγος που όταν μιλάμε για εκκλησιαστική μουσική αυτή πρέπει να εμπνέει ευλάβεια και κατάνυξη και δεν μεταχειριζόμαστε π.χ. μουσική ποπ εντ ρολ ή ντίσκο κ.λπ. στα αναλόγιά μας (γιατί κι αυτές μουσικές είναι).

Ο ψάλτης, τέλος, δεν έχει σκοπό να προβάλλει τον εαυτό του, αλλά να προβάλλει τα λόγια του Θεού. Για να το πετύχει αυτό, πρέπει να βγάλει από την μέση το εγώ του και να βάλει στην θέση του τον Κύριο. Τότε είναι σε θέση να ψάλλει σωστά επειδή προσπαθεί να απαλλαγεί από το εγώ του κι ο καλύτερος τρόπος για να το πετύχει αυτό είναι να σκέφτεται σαν να απευθύνεται προς τον Ζώντα Κύριο. Συναισθανόμενος τότε την ταπεινότητά του και την σμικρότητά του, γίνεται αληθινός απέναντι του Κυρίου, δεν είναι υπερφίαλος και «μεγάλος».

Επίσης, όταν ψάλλουμε μια λέξη, ιδίως πολυσύλλαβη, δεν πρέπει ποτέ να την κόβουμε στην μέση, σε τρόπο ώστε όταν ξαναρχίσουμε να ψάλλουμε να φαίνεται ότι πρόκειται για άλλη λέξη η συνέχειά της, γιατί τότε ο πιστός στο εκκλησίασμα δεν καταλαβαίνει την λέξη που ψάλλουμε. Επομένως, στην κάθε λέξη, όταν σταματούμε, πρέπει π.χ. να σταματούμε αφού διανύσουμε το πολύ χρονικά περίπου τα 2/3 της λέξης και στο σταμάτημά μας να μη κάνουμε μεγάλη διακοπή, ως να πρόκειται για ξεχωριστή λέξη η συνέχειά της. (Σημασία έχει, όπως εξηγήσαμε να καταλαβαίνει ο εκκλησιαζόμενος τις λέξεις που ψάλλουμε, γιατί πρέπει αυτές να τις καταλάβει προκειμένου να περάσουν στην ψυχή του. Αν δεν τις καταλάβει, δεν έχει νόημα να τις επενδύσουμε μουσικά).

Για την χορωδία:

Όταν ψάλλουμε πολλοί μαζί, ως χορωδία, πρέπει:

Να συγχρονιζόμαστε όλοι, στο ίδιο. Αυτό επιτυγχάνεται όταν όλοι μας, ως χορωδία δηλαδή, γνωρίζουμε πως ψάλλεται το τροπάριο για να το ψάλλουμε έτσι όλοι μαζί.

Να μη ξεχωρίζει η φωνή του ενός από τους άλλους. Αυτό πρακτικά, μπορούμε να το καταλάβουμε αν μπορούμε να ακούμε και τις φωνές των άλλων, αλλά και την δική μας φωνή. Δηλαδή, αν δεν ακούμε τις φωνές ούτε των δεξιών μας ούτε των αριστερών μας, αλλά μόνον την δική μας φωνή, αυτό σημαίνει ότι εμείς φωνάζουμε πιο δυνατά από όλους τους άλλους, δηλαδή δεν λειτουργούμε ως χορωδία τότε (αφού ακούγεται πιο πολύ ο ένας κι όχι όλοι μαζί).

Πολλά από τα παραπάνω, τα δανείστηκα από εκπομπή της τηλεόρασης που παρουσίασε τον κ. Λεωνίδα Αστέρη, πρωτοψάλτη της Μεγάλης του Χριστού Εκκλησίας (στον Πατριαρχικό Ναό της Κωνσταντινούπολης) την Κυριακή 19 Ιουνίου 2016, το κανάλι της ΕΡΤ2, στην εκπομπή «Αρχονταρίκι».